《乌夜啼》
元代·郭奎

石头城上乌，遥夜鸣相呼。紫清道士有两树，乌啼不离树高处。

千声哑哑复万声，中堂酒阑梦未成。呼童把烛起开户，照树惟恐邻人惊。

庭前再拜为尔说，我家旧住长淮北。慈亲已老返哺违，零落犹为异乡客。

严霜满天江月辉，东方未白群星稀。明朝日出当早飞，莫使涕泪沾裳衣。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。